
Rīgā 

Valsts aizsardzības militāro objektu un iepirkumu centra nolikums


(prot. Nr. 88 2.§)

 

Izdoti saskaņā ar

Valsts pārvaldes iekārtas likuma

16.panta pirmo daļu
I. Vispārīgais jautājums

 

1. Valsts aizsardzības militāro objektu un iepirkumu centrs (turpmāk – centrs) ir aizsardzības ministra pakļautībā esoša tiešās pārvaldes iestāde.

 

II. Centra funkcijas, uzdevumi un tiesības

 

2. Centram ir šādas funkcijas:

2.1. Aizsardzības ministrijas valdījumā esošā nekustamā īpašuma, tajā skaitā valsts militārās aizsardzības objektu, apsaimniekošana;

2.2. valsts militārās aizsardzības objektu būvniecības organizēšana;

2.3. vides aizsardzības pasākumu veikšana valsts militārās aizsardzības objektos;

2.4. iepirkuma procedūru veikšana Aizsardzības ministrijas un Aizsardzības ministrijas padotībā esošo iestāžu vajadzībām;

2.5. iepirkumu veikšana Nacionālo bruņoto spēku vajadzībām;

2.6. publisko pakalpojumu sniegšana Aizsardzības ministrijai un tās padotībā esošajām iestādēm, Nacionālajiem bruņotajiem spēkiem, kā arī privātpersonām saistībā ar viesnīcas un sporta kompleksa izmantošanu.

 

3. Lai nodrošinātu funkciju izpildi, centrs veic šādus uzdevumus:

3.1. sniedz priekšlikumus attīstības plānošanas dokumentu un tiesību aktu projektu izstrādei, apkopo un sniedz nepieciešamo informāciju valsts aizsardzības tehniskā nodrošinājuma un apgādes analīzei;

3.2.  sniedz Aizsardzības ministrijai priekšlikumus par funkciju īsteno​šanai nepieciešamo finansējumu no valsts budžeta;

3.3. gatavo dokumentus, lai nostiprinātu Latvijas valsts (Aizsardzības ministrijas personā) īpašumtiesības uz Aizsardzības ministrijai, Nacionālajiem bruņotajiem spēkiem vai Aizsardzības ministrijas padotībā esošajām iestādēm nepieciešamajiem nekustamajiem īpašumiem;

3.4. aizsardzības ministra noteiktajā kārtībā iznomā centra bilancē esošos nekustamos īpašumus, kā arī sagatavo dokumentus un organizē procedūras lēmumu pieņemšanai par Aizsardzības ministrijas valdījumā esošo nekustamo īpašumu nomas tiesību piešķiršanu;

3.5. organizē to nekustamo īpašumu remontu, kuri pieder Latvijas valstij (Aizsardzības ministrijas personā) vai kurus Aizsardzības ministrija, Nacionālie bruņotie spēki vai Aizsardzības ministrijas padotībā esošās iestādes nomā valsts aizsardzības vajadzībām;

3.6. organizē valsts aizsardzības vajadzībām nepieciešamo nekustamo īpašumu būvniecību;

3.7. izveido un uztur Aizsardzības ministrijas valdījumā esošo un valsts aizsardzības vajadzībām nomāto nekustamo īpašumu datubāzi;

3.8. apsaimnieko Aizsardzības ministrijas valdījumā esošos nekustamos īpašumus, kas atrodas centra bilancē;

3.9. nodrošina būvuzraudzību Aizsardzības ministrijas valdījumā esošajos nekustamajos īpašumos;

3.10. nodrošina piesārņojuma izpēti, monitoringu un likvidāciju, dabas objektu izpēti un aizsardzību, vides pārvaldības sistēmas ieviešanu un tās darbību, vides aizsardzības prasību ievērošanu, atkritumu apsaimniekošanas sistēmas izveidi un tās darbību valsts militārās aizsardzības objektos;

3.11. veic iepirkumus Nacionālo bruņoto spēku vajadzībām (tajā skaitā centralizēti nodrošina un īsteno Publisko iepirkumu likumā noteiktās iepirkuma procedūras, kā arī pēc attiecīga Ministru kabineta lēmuma pieņemšanas izmanto Publisko iepirkumu likuma piemērošanas izņēmumu attiecībā uz militāra rakstura preču un pakalpojumu iepirkumiem, kā arī slēdz iepirkuma līgumus);

3.12. centralizēti nodrošina un īsteno Publisko iepirkumu likumā noteiktās iepirkuma procedūras Aizsardzības ministrijas un tās padotībā esošo iestāžu vajadzībām, kā arī pēc attiecīga Ministru kabineta lēmuma pieņemšanas izmanto Publisko iepirkumu likuma piemērošanas izņēmumu attiecībā uz militāra rakstura preču un pakalpojumu iepirkumiem;

3.13. nodrošina to saistību izpildi, kuras izriet no Eiropas Aizsardzības aģentūras valdes 2005.gada 21.novembrī pieņemtā brīvprātīgā starpvaldību režīma militāro iepirkumu jautājumos;

3.14. organizē Aizsardzības ministrijas, Nacionālo bruņoto spēku un Aizsardzības ministrijas padotībā esošo iestāžu kustamās mantas atsavināšanu;

3.15. atbilstoši apstiprinātiem publisko pakalpojumu izcenojumiem sniedz maksas pakalpojumus;

3.16. veic citus normatīvajos aktos noteiktos uzdevumus. 

 

4. Centram ir šādas tiesības:

4.1. veidot ekspertu grupas, konsultatīvās padomes un darba grupas, kā arī izstrādāt projektus centra kompetencē esošo uzdevumu veikšanai;

4.2. sniegt maksas pakalpojumus, kā arī iekasēt maksu par sniegtajiem pakalpojumiem saskaņā ar tiesību aktiem, kuri regulē kārtību, kādā no valsts budžeta finansējamās iestādes var sniegt maksas pakalpojumus.

 

III. Centra struktūra un amatpersonu kompetence

 

5. Centru vada centra vadītājs. Centra vadītāju ieceļ amatā un atbrīvo no amata aizsardzības ministrs.

 

6. Centra vadītājs pilda Valsts pārvaldes iekārtas likumā noteiktās tiešās valsts pārvaldes iestādes vadītāja funkcijas.

 

IV. Centra darbības tiesiskuma nodrošināšana un darbības pārskats

 

7. Centra darbības tiesiskumu nodrošina centra vadītājs. Centra vadītājs ir atbildīgs par pārvaldes lēmumu pārbaudes sistēmas izveidošanu un darbību.

 

8. Centra vadītāja izdotos administratīvos aktus un faktisko rīcību var apstrīdēt Aizsardzības ministrijā. Aizsardzības ministrijas lēmumu var pārsūdzēt tiesā.

 

9. Centra vadītājs ne retāk kā reizi gadā sniedz aizsardzības ministram pārskatu par centra funkciju izpildi un budžeta līdzekļu izlietojumu, kā arī sagatavo gada publisko pārskatu.

 

V. Noslēguma jautājumi

 

10. Atzīt par spēku zaudējušiem Ministru kabineta 2003.gada 7.janvāra noteikumus Nr.11 "Aizsardzības īpašumu valsts aģentūras nolikums" (Latvijas Vēstnesis, 2003, 5., 172.nr.; 2006, 137.nr.; 2007, 99.nr.).

 

11. Noteikumi stājas spēkā 2009.gada 30.decembrī.

 

 

Ministru prezidents                                                     V.Dombrovskis

 

Aizsardzības ministrs                                                   I.V.Lieģis
